作者:鄭光祖
標題:正宮・塞鴻秋
內容:門前五柳江侵路，莊兒緊靠白蘋渡。除彭澤縣令無心做，淵明老子達時務。頻將濁酒沽，識破興亡數，醉時節笑捻著黃花去。雨餘梨雪開香玉，風和柳線搖新綠。日融桃錦堆紅樹，煙迷苔色鋪青褥。王維舊畫圖，杜甫新詩句。怎相逢不飲空歸去。金谷園那得三生富，鐵門限枉作千年妒。汨羅江空把三閭汙，北邙山誰是千鍾祿？想應陶令杯，不到劉伶墓。怎相逢不飲空歸去。